Указания за кандидатстване по Основната фаза на проекта за преход към алтернативни форми за отопление на домакинствата и попълване на необходимите документи

Настоящите указания целят да улеснят процеса на кандидатстване по Основната фаза на проекта за преход на домакинствата към алтернативни форми за отопление, вкл. попълването и подаването на необходимите документи.

1. Като първа стъпка при кандидатстване е необходимо да проверите дали имотът, за който кандидатствате, попада в рамките на териториалния обхват на проекта. Териториалният обхват е описан подробно в раздел №3 „Кой може да кандидатства (критерии за допустимост за участие в Основната фаза)“ в Поканата за кандидатстване по Основната фаза на проекта за преход към алтернативни форми за отопление на домакинствата.

Текстът на Поканата, вкл. всички необходими документи за попълване (образци на Формуляр за кандидатстване и на четири декларации към него), може да се свалят от официалната интернет страница на общината:

[http://www.montana.bg/документи](https://www.montana.bg/%D0%B7%D0%B0-%D0%BE%D0%B1%D1%89%D0%B8%D0%BD%D0%B0-%D0%BC%D0%BE%D0%BD%D1%82%D0%B0%D0%BD%D0%B0/%D0%B5%D0%BA%D0%BE%D0%BB%D0%BE%D0%B3%D0%B8%D1%8F/%D0%B8%D0%BD%D1%82%D0%B5%D0%B3%D1%80%D0%B8%D1%80%D0%B0%D0%BD-%D0%BF%D1%80%D0%BE%D0%B5%D0%BA%D1%82-life-ip-clean-air)

или

от официалната интернет страница на Интегрирания проект „Българските общини работят заедно за подобряване на качеството на атмосферния въздух” LIFE17 IPE/BG/000012 - LIFE IP CLEAN по Програма LIFE на Европейския съюз AIR в секция „Новини“:

<http://lifeipcleanair.eu/bg/news.html>

1. Следващата стъпка от процеса по кандидатстване включва попълване на **Формуляра за кандидатстване** съгласно дадените указания в него, като:
   1. В първата част се попълват личните данни на Кандидата – имена, постоянен адрес по лична карта, данни за контакт (телефон, и-мейл), адрес на имота, за който се кандидатства за смяна на отоплителния уред.

В случай че имотът, за който се кандидатства, е с различен адрес от постоянния адрес по лична карта, кандидатът следва да представи Удостоверение за настоящ адрес, което може да получи от общинската администрация.

* 1. В т. 1 е необходимо да посочите вида на горивото, на което желаете да работи новият отоплителен уред, за който кандидатствате. Възможно е да изберете и опция 3.“Пелети или природен газ“, в случай че сте съгласни да замените отоплителния си уред на дърва и/или въглища както с алтернативен отоплителен уред на пелети, така и с уред на природен газ.

Ако сте избрали отговор „Природен газ“ или „Пелети или природен газ“, следва да представите:

* писмено потвърждение от лицензирано газоразпределително дружество за наличие на техническа възможност за доставка на природен газ до имота, за който се кандидатства за смяна на отоплителния уред.
* документ от лицензиран доставчик, удостоверяващ техническа възможност за доставка до имота на компресиран природен газ, в случай че до имота на кандидата няма изградена централна газоразпределителна мрежа и кандидатът е оборудвал имота с необходимото оборудване за съхранение на природен газ.
* копие от Решение на Общото събрание на етажната собственост, прието с мнозинство, съгласно Закона за устройство на територията и Закона за управление на етажната собственост, в случай че имотът, за който се кандидатства, се намира в сграда в режим на етажна собственост и сградата се газифицира за първи път.
  1. В случай че в т. 1. сте избрали опция 3.“Пелети или природен газ“ (тоест и двата варианта на гориво са допустими на етап кандидатстване), в т. 1.А. е необходимо да приоритизирате желанието си и да посочите кой вид уред е предпочитаният – на пелети или на природен газ. В полето срещу по-предпочитания от Вас вид уред поставете „1“, а срещу по-малко предпочитания вид уред поставете „2“.
  2. Въпроси 2, 3.1. и 3.2. са задължителни за попълване.

Моля, попълнете общия брой помещения и площ на жилището Ви, както и броят на помещенията, които възнамерявате да се отопляват с новия отоплителен уред, за който кандидатствате, включително и тяхната площ.

* 1. Въпроси 3.3 до 3.9 са задължителни за попълване.
  2. Под отговор „Да“ на Въпрос 3.6. се разбира, че а) в имота има вече изградени въздушни топлопроводи към момента на подаване на документите за кандидатстване или б) кандидатът планира да изгради за собствена сметка въздушни топлопроводи **до** датата на монтиране на одобреното оборудване по Поканата за кандидатстване по Основната фаза.
  3. Под отговор „Да“ на Въпрос 3.8. се разбира, че а) в имота има вече изградена отоплителна инсталация с радиатори към момента на подаване на документите за кандидатстване или б) кандидатът планира да изгради за собствена сметка отоплителна инсталация с радиатори **до** датата на монтиране на одобреното оборудване по Поканата за кандидатстване по Основната фаза.
  4. В случай че не сте запознати с вида на изградената отоплителна инсталация в жилището Ви, може да пропуснете попълването на Въпрос 3.10.
  5. Въпроси 3.11, 3.12 и 3.13 са задължителни за попълване.
  6. Силно Ви препоръчваме при попълване на Въпрос 4 да се възползвате от специално разработения онлайн калкулатор към проекта. След попълване на необходимите входящи параметри, калкулаторът автоматично изчислява оптималната мощност на новия уред за отопление. В случай че предварително избраният от Вас уред се различава от предложения от калкулатора, потърсете допълнително консултация от специалист. Крайното решение за избор на отоплителен уред е Ваше.

Онлайн калкулаторът може да бъде намерен на следния интернет адрес:

<https://lifeipcleanair.eu/bg/news/online-calculator.html>

В зависимост от избрания отоплителен уред, имате възможност да заявите и до 2 броя радиатори. Такава възможност има, когато избраният отоплителен уред е един от следните: пелетна камина с водна риза, пелетен котел или котел на природен газ.

* 1. Въпрос 5 е задължителен за попълване.
  2. В Раздел II е необходимо да посочите приложените към Формуляра за кандидатстване документи.
  3. При подаване на документите за кандидатстване Формулярът за кандидатстване и Декларация по образец Д2 ще бъдат попълнени и в електронен формат на място от служителя на МЦАС във Ваше присъствие. Това ще позволи навременна проверка дали документите са правилно попълнени, като същевременно ще предостави възможност за допълнителни разяснения в случай на срещнати трудности при попълването на документите.

1. При подаване на документите за кандидатстване е необходимо да се попълни и представи **Декларация по образец Д1.**

Собствеността на имота, за който се кандидатства, следва да се докаже документално, като в декларацията се посочи съответният документ, който служи за тази цел. Документ, доказващ собственост, може да бъде Нотариален акт, Договор за делба, Удостоверение за въвеждане в експлоатация, Акт 16, Удостоверение за наследници или друг документ. Съответният документ се представя за проверка от експертите на общината в центъра за прием на документи при кандидатстването.

1. При подаване на документите за кандидатстване е необходимо да се попълни и представи **Декларация по образец Д2**. Отправна дата при попълване на Декларация по образец Д2 е датата на подаване на документите за кандидатстване. В този смисъл се декларират обстоятелства, различни за всеки отделен кандидат, по-конкретно:
   * В т. 1. А) се декларира, че в имота, за който се кандидатства за смяна на отоплителния уред, живее дете, което към датата на подаване на документите за кандидатстване не е навършило две годишна възраст.
   * В т. 1. Б) се декларира броят на лицата, които живеят в имота, към датата на подаване на документите за кандидатстване.
   * В т. 1. В) се декларира, че в имота, за който се кандидатства за смяна на отоплителния уред, към датата на подаване на документите за кандидатстване живее лице с увреждания, за което има издадено и валидно към настоящия момент решение от ТЕЛК/НЕЛК и/или удостоверение от АХУ или АСП.
   * В т. 1. Г) се декларира, че в имота, за който се кандидатства за смяна на отоплителния уред, живее лице, навършило 70 години към датата на подаване на документите за кандидатстване.
   * В т. 1. Д) се декларира, че в имота, за който се кандидатства за смяна на отоплителния уред към датата на подаване на документите за кандидатстване живее лице, което е получило помощи за отопление по реда на Закона за социалното подпомагане през последния отоплителен сезон.
   * В т. 1. Е) се декларира, че в имота, за който се кандидатства за смяна на отоплителния уред, към датата на подаване на документите за кандидатстване живее лице, което за предходния месец е получило месечни социални помощи по реда на Закона за социалното подпомагане.
   * В т. 2. А) и Б) се декларира, че имотът има външна топлоизолация на стените и топлоизолираща дограма към датата на подаване на документите за кандидатстване.

Декларацията по образец Д2 ще се попълни и в електронен формат на място от служителя на центъра за прием на документи.

1. При подаване на документите за кандидатстване е необходимо да се попълни и представи **Декларация по образец Д3**.

В случай че не притежавате най-малко 51% от собствеността на имота, за който кандидатствате, при подаване на документите за кандидатстване следва да представите и Декларация/и от съсобственика/ците на същия имот, заедно с когото/които притежавате най-малко 51% от идеалните части на имота. Образецът на декларацията от съсобствениците е приложение към Декларация по образец Д3.

1. При подаване на документите за кандидатстване е необходимо да се попълни и представи **Декларация по образец Д4** (Декларация за предоставяне и използване на лични данни в съответствие с чл.4, ал.1, т.2 от Закона за защита на личните данни). Необходимо е да се подпишете на всяка страница от Приложението към Декларация по образец Д4.

Декларация по образец Д4 се попълва от всеки собственик/съсобственик, попълнил Декларация по образец Д3, както и от всеки съсобственик, попълнил декларация съгласно Приложение №1 към Декларация по образец Д3.

След попълване в офиса на общината на Формуляра за кандидатстване в електронен формат и на Декларацията по образец Д2 в електронен формат, ще Ви бъде предоставена справка обобщение на подадената от Вас информация, включително и получения общ брой точки, които получавате по критериите за класиране на кандидатите. Справката ще се принтира в два еднообразни екземпляра, които трябва да се подпишат от Служителя от офиса за прием на документи и от Вас. Едно копие остава за Вас и едно за общината.

Подаването на необходимите документи за кандидатстване по Основната фаза на Проекта за преход на домакинствата към алтернативни форми за отопление, както и попълването и подписването на Формуляра за кандидатстване и Декларации по образец Д1, Д2, Д3 и Д4, се извършват лично от Кандидата или от упълномощено лице с нотариално заверено пълномощно. Упълномощителят носи отговорност за всички подадени данни, подписани декларации и други действия, извършени от лицето, което е упълномощил.